24 Maart: Jou plek is by die voete van Jesus. - Jan van der Watt - www.bybelkennis.co.za
by Mitch Kalp · Published 24/03/2017 · Updated 01/03/2017
Luk 10:25-41 (fokus 10:38-41)
Vrouens het al deur die eeue swaar gekry. Hulle is nie altyd goed behandel of het ook nie altyd die geleenthede gekry wat hulle moes nie.
Dit is een ding waarvan ‘n mens Jesus nie kan beskuldig nie – dat Hy daarop uit was om vrouens sleg te behandel, inteendeel. Telkens trek Hy vroue voor. As Hy na sy dood verskyn, verskyn Hy eerste aan Maria. Hy stuur die Samaritaanse vrou as die eerste sendeling aan die heidene. En hier (10:41) haal Hy die vrou uit die kombuis uit waar sy moet swoeg en laat haar aan sy voete sit. Ja, haar plek is ook by Hom.
Daarmee bedoel Hy nie dat die kombuis nie ook belangrik is nie, maar eerder dat eerste dinge eerste moet kom. En eerste dinge is om te weet dat Hy nie mans of vrouens raaksien nie, maar net God se kinders. Sy liefde ken nie grense nie en Hy sit ook nie mense in hokkies nie. Almal is welkom, mans, vrouens, kinders!
Wie jy ook al is, jou plek is by die voete van Jesus.